אנטרפרייז (CV-6)

| --- | --- |
נושאת המטוסים אנטרפרייז (CV-6)
נושאת המטוסים אנטרפרייז (CV-6)
 תיאור כללי
 סוג אונייה:  נושאת מטוסים
 צי:   צי ארצות הברית
 דגל הצי:  
 סדרה:  נושאות המטוסים מסדרת יורקטאון
 סדרה קודמת:  נושאת המטוסים ריינג'ר
 סדרה עוקבת:  נושאות המטוסים מסדרת אסקס
 אוניות בסדרה:  יורקטאון, אנטרפרייז, הורנט
 ציוני דרך עיקריים
 מספנה:  Newport News Shipbuilding
 הוזמנה:  1933
 תחילת הבנייה:  16 ביולי 1934
 הושקה:  3 באוקטובר 1936
 תקופת הפעילות:  12 במאי 1938 – 17 בפברואר 1947 (8 שנים)
 אחריתה:  נגרטה ב-1960
 מיקום:  23°45′00″N 155°35′00″W﻿ / ﻿23.75°N 155.58333333°W﻿ / 23.75; -155.58333333 
 מלחמות וקרבות:  מלחמת העולם השנייה סיור והטבעת צוללת לאחר המתקפה על פרל הארבור  הפשיטה על איי מרשל, האי וייק והאי מרקוס  קרב מידוויי  הקרב הימי על גוודלקנל  קרב איי שלמה המזרחיים  קרב איי סנטה קרוז  קרב ים הפיליפינים  קרב מפרץ לייטה  קרב אוקינאווה
 עיטורים:  האונייה המעוטרת ביותר בתולדות הצי האמריקני ציון לשבח יחידתי נשיאותי  ציון לשבח יחידתי של הצי האמריקני  עשרים כוכבי קרב
 מידות
 הֶדְחֶק:  21,117 טון, 26,314 טון במעמס מלא
 אורך:  251 מטרים
 רוחב:  33 מטרים
 שוקע:  7.9 מטרים
 נתונים טכניים
 מהירות:  32.5 קשר (60.2 קילומטר לשעה)
 גודל הצוות:  2,217 קצינים ומלחים
 מספר נוסעים:  2,217 
 טווח שיוט:  23,200 קילומטרים
 הנעה:  תשעה דוודי קיטור בהספק של 120,000 כוח סוס
 אמצעי לחימה
 שריון:  2.5 עד 4 אינץ' בגוף האונייה, 4 אינצ'ים בגשר
 חימוש:  שמונה תותחי חמישה אינץ', ארבע רביעיות תותחי נ"מ בקוטר 28 מילימטר, 24 מקלעים בקוטר 0.5 אינץ'
 מטוסים:  90 מטוסים המשוגרים בשני מעוטים בסיפון הטיסה ומעוט בסיפון המוסכים. שלוש מעליות מטוסים
 
אנטרפרייז (CV-6) הייתה נושאת מטוסים מסדרת יורקטאון של צי ארצות הברית.
האנטרפרייז (CV-6) נכנסה לשירות ב-12 במאי 1938 והוצבה באוקיינוס השקט. במהלך המתקפה על פרל הארבור נכנסו מטוסיה לקרב עם מטוסים יפנים שהשתתפו בהתקפה. לאחר מכן השתתפה האנטרפרייז בפשיטה על איי מרשל, האי וייק והאי מרקוס שבשליטת היפנים. בקרב מידוויי היו מטוסי האנטרפרייז שותפים בהטבעת נושאות המטוסים היפניות.
האנטרפרייז נמנתה עם אוניות הצי שהשתתפו במערכה על גוודלקנל. במהלכו, בקרב איי שלמה המזרחיים, נגרם לה נזק, אך היא תוקנה והשתתפה עם נושאת המטוסים הורנט בקרב איי סנטה קרוז. לאחר תיקון הנזקים שנגרמו לה בקרב זה שבה אנטרפרייז לגוודלקנל ומטוסיה מילאו תפקיד חשוב בסיכול המאמץ היפני לשגר אספקה לאי.
לאחר תקופת תיקונים ארוכה ב-1943 בחוף המערבי של ארצות הברית שבה אנטרפרייז לזירת האוקיינוס השקט והשתתפה בכל הפלישות העיקריות לאיי מרכז האוקיינוס השקט, לרבות בקרב ים הפיליפינים ובקרב מפרץ לייטה. בשלהי המלחמה הצטרפה לאוניות הצי בקרב אוקינאווה ושם, ב-14 במאי 1945, נפגעה על ידי מטוס שהוטס על ידי טייס קמיקזה יפני וספגה נזקים חמורים. בכך הסתיימה תקופת שירותה כנושאת מטוסים. בבוא יום הניצחון על יפן היא הייתה עדיין מושבתת, אך לאחר מכן היא הוכשרה להשתתף בהשטת חיילי צבא ארצות הברית חזרה למולדתם במסגרת מבצע מרבד קסמים.
בתום המלחמה, לאחר שבצי ארצות הברית הוכנסו לשימוש עשרות נושאות מטוסים חדישות מסדרות ואספ, אסקס ומידויי, נחשבה אנטרפרייז למיושנת. בינואר 1946 היא נכנסה למבדוק לשם הוצאה משירות וב-17 בפברואר 1947 הושבתה. לאחר ניסיון לשמרה כאוניית מוזיאון, שנכשל בהיעדר מימון מספיק, נגרטה האנטרפרייז ב-1960.
אנטרפרייז היא האונייה המעוטרת ביותר בתולדות הצי האמריקני. היא עוטרה בציון לשבח יחידתי נשיאותי על שירותה בימי המלחמה, בציון לשבח יחידתי של הצי ובעשרים כוכבי קרב.
אנטרפרייז, האונייה היחידה בסדרה שהאריכה ימים, עברה במהלך שירותה שינויים רבים. בין השאר שופר חימושה ונוספה לה חגורת שריון עבה יותר כהגנה מפני טורפדות. ההֶדְחֶק שלה הגיע ל-32,060 טון.